Offentliggørelse af en ansøgning om registrering i henhold til artikel 6, stk. 2, i Rådets forordning (EØF) nr. 2081/92 om beskyttelse af geografiske betegnelser og oprindelsesbetegnelser

(2003/C 100/06)

Med denne offentliggørelse åbnes der mulighed for at fremsætte indsigelser, jf. artikel 7 i nævnte forordning. Enhver indsigelse mod denne ansøgning skal fremsættes via myndighederne i en medlemsstat senest seks måneder efter denne offentliggørelse. Offentliggørelsen er begrundet i de forhold, som er beskrevet nedenfor, navnlig i punkt 4.6, der giver grundlag for at betragte ansøgningen som berettiget efter forordning (EØF) nr. 2081/92.

RÅDETS FORORDNING (EØF) Nr. 2081/92

REGISTRERINGSANSØGNING: ARTIKEL 5

BOB ( ) - BGB (X)

Nationalt sagsnummer: IG/16/97

1. Medlemsstatens ansvarlige myndighed Navn: Ministère de l'agriculture et de la pêche - Direction des politiques économique et internationale

Bureau des signes de qualité et de l'agriculture biologique

Adresse: 3, rue Barbet-de-Jouy, F-75349 Paris 07 SP

Tlf. (33-149) 55 81 01

Fax (33-149) 55 57 85.

2. Ansøgende sammenslutning 2.1. Navn: Union interprofessionnelle de la fraise du Périgord (UIFP).

2.2. Adresse: Mairie de Vergt - F-24380 Vergt.

2.3. Sammensætning: Producent/(X) Andet = Speditør (X)

3. Produktets art: kapitel 8: spiselige frugter og nødder; skaller fra citrusfrugter og meloner, jf. bilag II i EF-traktaten.

4. Varespecifikation

(sammenfatning af betingelserne i artikel 4, stk. 2)

4.1. Navn: Fraise du Périgord.

4.2. Beskrivelse: Navnet "fraise du Périgord" betegner et produkt, der stammer fra hele det pågældende geografiske område.

Jordbærrene fra Périgord er frilandsjordbær i kvalitetsklasse ekstra eller I.

UIFP udvælger sorterne på baggrund af deres agronomiske egenskaber og smagskvalitet.

Jordbærrene skal derudover opfylde en række krav, som er fastsat med hensyn til sukkerindhold, farve, fasthed, størrelse, glans, form og udseende, som alle er kendetegn og værdier, der kontrolleres for hver enkelt sending.

Jordbærrene sælges i små bakker af 500 og 250 g under fællesbetegnelsen "fraise du Périgord".

4.3. Geografisk område: Området består af 32 kantoner i departementet Dordogne (Beaumont, Belvès, Bergerac, Bergerac 2, Carlux, Domme, Issigeac, La Force, Lalinde, Le Bugue, Le Buisson-de-Cadouin, Montpazier, Montagrier, Montignac, Montpon-Menesterol, Mussidan, Neuvic, Perigueux, Périgueux Nord-Est, Périgueux Ouest, Riberac, Saint-Astier, Saint-Aulaye, Saint-Cyprien, Saint-Pierre-de-Chignac, Sainte-Alvére, Salignac-Eyvignes, Sarlat-la-Cadena, Thenon, Vergt, Villamblard, Villefranche-du-Périgord), de 51 kommuner i Dordogne (Agonac, Antonne-et-Trigonant, La Bachellerie, Bertric-Burée, Biras, Bourdeilles, Bourg-des-Maisons, Bussac, La Cassagne, Cercles, Le Change, Chavagnac, Chourgnac, Coly, Condat-sur-Vézère, Cornille, Coulaures, Coutures, Cubjac, La Dornac, Escoire, Gardonne, La Gonterie-Boulouneix, Granges-d'Ans, Hautefort, Lamonzie-Saint-Martin, Le Lardin-Saint-Lazare, Leguillac-de-Cercles, Lisle, Lusignac, Mayac, Monbazillac, Moulin-Neuf, Port-Sainte-Foy-et-Ponchapt, Ribagnac, Sadillac, Saint-Aubin-de-Cadelech, Saint-Capraise-d'Eymet, Saint-Géraud-de-Corps, Saint-Julien-de-Bourdeilles, Saint-Laurent-des-Vignes, Saint-Martin-de-Gurçon, Saint-Méard-de-Gurçon, Saint-Paul-Lizonne, Saint-Rabier, Saint-Rémy, Sainte-Eulalie-d'Ans, Savignac-les-Églises, Sencenas-Puy-de-Fourche, Temple-Laguyon, Tourtoirac), som grænser op til disse kantoner, samt 9 kommuner i departementet Lot (Anglars Nozac, Fajoles, Gourdon, Leobard, Masclat, Milhac, Peyrignac, Rouffilhac, St-Cirq-Madelon).

Det geografiske produktionsområde ligger dermed i hjertet af regionen Périgord, kaldet "Périgord central": Der er tale om et homogent område, der er karakteriseret af en kalkholdig jordbund fra mesozoisk tid med ler- og kiselbelægning og et stabilt, tempereret klima.

4.4. Bevis for oprindelse: - De udvalgte jordbærproducenter er opført på en liste, der ajourføres af det organ, der er ansvarligt for markedsføring.

- De marker, der anvendes til jordbærdyrkning, og som ligger inden for det afgrænsede geografiske område, registreres og identificeres ved hjælp af deres matrikelnummer.

- Jordbærrene emballeres i bakker af 500 eller 250 g, der alle er mærket med den enkelte producents identifikationsnummer, så hver enkelt bakke kan spores frem til forbrugeren. De certificerede kendetegn såvel som betegnelsen "fraise du Périgord" er endvidere påtrykt låget eller bakkernes beskyttelsesfolie.

- Derudover er hver enkelt palle identificeret ved hjælp af en følgeseddel med angivelse af sort, antal pakker, modtager og speditør. Hvert enkelt parti er desuden forsynet med et forsendelsesdokument, som indeholder de samme oplysninger. Endelig er hver enkelt bestilling ledsaget af følgedokumenter.

4.5. Fremstillingsmetode: Specificiteten af fraises du Périgord skyldes bl.a., at dyrkningen sker i områder med skrænter og kastanjetræer. Jordbærrene opnås efter følgende fremstillingsproces:

- udvælgelse og registrering af marker i henhold til deres geografiske placering, deres dyrkningsfortid og jordbunds- og klimaforholdene

- passende gødskning før hver enkelt udplantning

- udvælgelse af sorter via UIFP på baggrund af deres smagspotentiale

- udelukkende anvendelse af certificerede planter med en plantetæthed på højst 6 stiklinger pr. m 2

- passende vanding og plantebeskyttelse; anvendelse af produkter, der er anerkendt af UIFP

- jordbærrene plukkes, når de er fuldmodne, og under beskyttede forhold (obligatorisk) fra begyndelsen af høsten til midten af juni og fra midten af september til slutningen af oktober. Garanti for sukkerindhold på mindst 6° til 7,5° alt efter sorter og perioder

- udvælgelse af frugterne under høsten

- bedømmelse af hver enkelt parti ved ankomsten til pakkecentralen i henhold til et klassifikationsskema, hvor produktet skal have mindst 9 point for at opnå betegnelsen "fraises du Périgord"

- systematisk køling af frugterne ved ankomsten

- emballering i udpolstrede bakker eller tilsvarende emballage

- emballering og lagring i en klimatiseret hal med en temperatur på højst 12 °C

- forsendelse højst 48 timer efter modtagelsen i lastvogn med mekanisk køling (mellem 6 og 12 °C).

4.6. Tilknytning Særlige kendetegn: Périgord-jordbærrenes særlige kendetegn skyldes markernes jordbunds- og klimaforhold, herunder en kalkindholdig jord med en ler- og kiselbelægning samt et bakket, endog stærkt kuperet landskab, der er eller har været jævnt bevokset med skov. Disse forhold udnyttes fuldt ud ved hjælp af producenternes knowhow og særlig efter, at der er udviklet dyrkningsmetoder, der gør det muligt at udnytte humusindholdet efter træfældning optimalt.

En anden faktor er klimaet, der uden større udsving giver frugterne homogene vækst- og modningsvilkår.

Endvidere er Périgord-jordbærrenes kvalitet forbundet med udvælgelsen af sorter, der opfylder tre kriterier: en god tilpasning til jordbunden i Périgord, anerkendt smagskvalitet og udseende.

Godt omdømme - op gennem historien og i dag: Produktionen af Périgord-jordbær går tilbage til 1895, hvor jordbærrene til at starte med dyrkedes mellem rækkerne af vinstokke og så blev solgt på de lokale markedspladser. Efter den anden verdenskrig skete der en hastig udvikling af produktionen, som langsomt bevægede sig fra detailproduktion til masseproduktion, særlig som følge af udviklingen af transportinfrastrukturerne og brancheorganisationerne. Jordbærrenes omdømme og kvalitet har gjort dem efterspurgte og værdsatte på hele det franske marked. Périgord-jordbær figurerer på grund af deres historiske ry og nuværende omdømme i "Inventaire du patrimoine culinaire français" (oversigt over den franske kulinariske arv).

4.7. Kontrolinstans Navn: SGS ICS (Direction "Certification de produits et de services") Certificeringsmarket er Qualicert..

Adresse: 191, avenue Aristide Briand, F-94237 Cachan Cedex.

Cofrac-akkrediteringsnr. for certificeringen af landbrugsprodukter og levnedsmidler i henhold til NF EN 45 011: 7-019/98.

4.8. Mærkning: Produkterne sælges under betegnelsen "fraise du Périgord" med angivelsen "certifié" og med følgende certificerede kendetegn:

avlet i Périgord

plukket ved optimal modenhed

udvalgte sorter

garanti for sporbarhed fra producent til forbruger.

4.9. Krav i nationale bestemmelser: Ingen.

EF-nr.: FR/00133/2001.02.23.

Dato for modtagelsen af den fuldstændige ansøgning: 19. december 2002.